BAZ Locusta

 
BAZ Locusta je označenie pre projekt výraznej modernizácie Š 743 Garde realizovaného vo VMV BAZ v roku 1981. Funkčná vzorka trojdverového kupé s motorom vpredu a pohonom predných kolies mala predstavovať prechodový model medzi zadnomotorovou radou Š 742/743 a novovyvíjanou Š 780 .
Ešte pred spustením sériovej montáže vozidiel Š 743 Garde v BAZ v roku 1982, sa vo VMV pustili do stavby prototypu, ktorý by predstavoval výrazne inovovaného nasledovníka, s využitím pohonu predných kolies určeného pre nový model Š 780. Jednak by sa vyťažila karosárska technológia dodaná do BAZ a jednak by sa overili vlastnosti nového pohonu pre model Š 780. Táto myšlienka „postupného“ nábehu nebola úplne nová, objavila sa už pri projekte rady Š 760. Vtedy sa mala s predstihom 2 rokov spustiť malosériová výroba vybraného modelu (763?) s cieľom overenia výsledkov vývoja, pred nábehom plnej sériovej výroby. ,
Konštruktéri vo VMV vzali skelet karosérie 743 a upravili ju na použitie s vpredu, priečne uloženým motorom a pohonom predných kolies. Keďže v tom čase sa AZNP iba spamätávala zo zrušeného projektu Š 760 klasickej koncepcie, použili na pohon funkčnej vzorky licenčný motor Fiat o objeme 1,1l. Technológiu už mali odskúšanú z predošlého prototypu Š 742 PP, teda klasického sedanu s predným pohonom. Dizajnér Milan Bíroš následne vytvoril úplne novú, prednú časť tvoriacu dynamickú linku od nízkej prednej hrany až po hornú líniu zadného blatníka. Vzadu pribudlo výklopné veko batožinového priestoru a výraznejšie zadné lemy odkazovali na širší rozchod kolies ako „úzkorozchodný“ rad Š 742/743. Oproti sériovej produkcii AZNP bol výrazne inovovaný aj interiér, ktorému dominovali predné anatomické sedačky s vysokými operadlami. 
Predstavy zúčastnených boli nasmerované na spustenie overovacej série v roku 1984 a následnej výroby až do roku 1992, kedy sa pravdepodobne predpokladalo, že po rozbehnutej výrobe základných karosárskych verzií hatchback / sedan / kombi radu 780 v AZNP, by bol uvedený trojdverový model 783 kupé. Mimochodom stavbu tohto karosárskeho vyhotovenia si Škoda u Stile Bertone objednala a jediný prototyp je vo firemnom múzeu.
V roku 1982 sa rozbehla v BAZ montáž modelu Garde s poddimenzovanou zadnou nápravou a zle nastavenou logistikou dodávok dielov pre montáž. Výsledkom bolo nesplnenie očakávaní na oboch stranách a BAZ dostala (staro)nové zadanie na vývoj a budúcu výrobu úžitkových vozidiel ( MNA 450, MNA 900 a STA / SNA ). Vývoju nového modelu s predným pohonom sa mala na základe priority strany KSČ a vlády ČSSR uznesením č.228 / 1982, venovať AZNP Mladá Boleslav. Rok 1984 priniesol namiesto overovacej série Locusty, Škodu model 84 a v roku 1985 dostala bratislavská Garde nové predné svetlá, smerovky a širší rozchod. Štvorstupňová prevodovka a 1,2 litrový motor ostal v ponuke pod názvom Škoda 120 Rapid. V tom čase mal motor Š781.136, aj keď jeho pôvod pochádzal zo Škody 1000 MB, do sériovej produkcie ešte ďaleko.
Kupé Locusta ostalo bez odozvy a nepomohla ani argumentácia, že projekt MNA 450 – BAZ Furgonet, mohol zdieľať rovnakú techniku pohonu a odstrániť jeho hlavnú výčitku z českej strany – motor vzadu. (pozn: Zadanie pre projekt MNA 450 znelo v maximálnej miere využiť komponenty dostupného vozidla – zadnomotorová Škoda 742, pre rýchle zavedenie do výroby) 
Zrekonštruovaný prototyp je vystavený v bratislavskom Múzeu dopravy . Obdobné automobily: Volkswagen Scirocco Mk2, Renault Fuego, ...
Technické parametre.
Rozmery d/š/v : 4170 / 1630 / 1360 mm
Rázvor: 2470 mm
Rozchod: 1400 mm
Motor: R4 vpredu priečne, 1,1l (licencia Fiat)
Výkon: 41kW / 55PS
Max.rýchlosť: 158 km/h
Hmotnosť: 880 kg 
O modernizáciu Š743 sa pokúšala aj samotná AZNP. Na začiatku 80.tich rokov pripravila dve verzie prototypu s karosériou kupé. Zatiaľ čo prvá si prepožičala na kolmé čelo reflektory z Lady, druhá mala predné čelo nápadne podobné s Moskvičom. Vzadu za zadnou nápravou sa nič nezmenilo, pod krátkou kapotou sa nachádzal tradičný OHV z rady 742. Projekty ukončila Škoda so strohým modelom 84. 
Pozri aj.
• BAZ
• BAZ MNA
• BAZ Devín
Zdroj.
Ivan Schuster, Ján Oravec – VÝVOJ MOTROVÝCH VOZIDIEL V BRATISLAVE, MOTor, ISBN 80-85520-04-04
Ivan Škoda, Kupé z Bratislavy, MOTor, s.50-51 
Jan Tuček, Slovenská tajemství, automobil 12/2006 s.47-48